**Τα Αρτεμίσια ‒ Η μεγάλη εορτή της Αρτέμιδος**

Όπως συμβαίνει στα περισσότερα ελληνικά ιερά, στην Αμάρυνθο λάμβαναν χώρα ετήσιες εορτές προς τιμήν της Αρτέμιδος. Αν και οι γνωστές σε εμάς λεπτομέρειες είναι ελάχιστες, μπορούμε να υποθέσουμε ότι οι εορτασμοί ξεκινούσαν με μια μεγάλη πομπή από την Ερέτρια στην Αμάρυνθο. Ο Στράβων μνημονεύει 3.000 οπλίτες, 600 ιππείς και 60 άρματα που λάμβαναν μέρος στην πομπή αυτή. Οι αριθμοί αυτοί αναμφίβολα υποδηλώνουν την πολιτική αναδιοργάνωση της πόλης της Ερέτριας κατά τη μεταβατική περίοδο από τον 6ο στον 5ο αιώνα π.Χ. Λίγο αργότερα από την Αθήνα, η Ερέτρια εισήγαγε επίσης τη δημοκρατία, αλλά ενώ οι μεταρρυθμίσεις του Κλεισθένη προέβλεπαν τη διαίρεση της Αττικής σε δέκα φυλές, στην επικράτεια της Ερέτριας υπήρχαν μόνο έξι. Τρεις από αυτές είναι γνωστές με τα ονόματά τους: η Μηκιστίδα, η Αδμήτη και η Ναρκίττη, στην οποία ανήκε και ο Δήμος της Αμαρύνθου. Στην πομπή που αναφέρει ο Στράβων, συμμετείχαν 500 οπλίτες, 100 ιππείς και 10 άρματα από κάθε φυλή, που κινούνταν με τάξη κατά μήκος της Ιεράς Οδού προς το ιερό, πιθανώς συνοδευόμενοι από ένα πλήθος λατρευτών.

Από τις απαρχές του ιερού, τον 8ο και 7ο αιώνα π.Χ., οι προσκυνητές προσέφεραν πολύτιμα αναθήματα στη θεά Αρτέμιδα, όπως χάλκινες ασπίδες, χάλκινα και πήλινα ειδώλια ταύρων, σφραγίδες από στεατίτη, κεραμικά αγγεία, πήλινα ειδώλια, χάντρες κοσμημάτων, πυξίδες, υφάσματα, σφονδύλια και υφαντικά βάρη. Οι προσφορές αυτές κατατήθονταν αναμφίβολα στο πλαίσιο μιας μεγαλύτερης τελετής, που περιελάμβανε θυσίες στο μεγάλο βωμό. Μια εγχάρακτη σε λίθο επιγραφή (IG XII 9, 189) περί το 338 π.Χ., μπορεί να μας δώσει κάποιες πληροφορίες σχετικά με αυτό. Πρόκειται για έναν ιερό νόμο για την εορτή των Αρτεμισίων, ο οποίος αφενός περιγράφει την εισαγωγή ενός μουσικού αγώνα, αφετέρου παρέχει πληροφορίες σχετικά με προσφορές θυσιών. Η πόλη της Ερέτριας έπρεπε να προσφέρει πέντε οικόσιτα πρόβατα την παραμονή της εορτής των Αρτεμισίων. Από την πλευρά τους, οι πέντε περιφέρειες της επικράτειας της Ερέτριας όφειλαν να δωρίσουν σφάγια προς θυσία, συμπεριλαμβανομένων των ταύρων, των οποίων τις δορές επιτρεπόταν να κρατήσουν μετά τις θυσίες. Οι αρχές που ήταν υπεύθυνες για την τελετουργία, διοργάνωναν την πομπή θυσίας στην πλατεία, που ήταν γνωστή ως Αγορά. Στην κεφαλή της πομπής προπορευόταν το ζώο που είχε επιλεγεί ως το «κάλλιστο» όλων, ακολουθούμενο από τα επιλεγμένα ζώα της θυσίας, καθώς και τα ζώα, που οδηγούνταν στη θυσία από ιδιώτες. Οι μουσικοί που λάμβαναν μέρος στον αγώνα τραγουδούσαν πρώτα το προσόδιον μέλος στον χώρο που είναι γνωστός ως Αυλή και στη συνέχεια συνόδευαν την πομπή με τα ίδια ενδύματα, που φορούσαν κατά τη διάρκεια της παράστασης τους στο διαγωνισμό.

Ο μουσικός αγώνας, ο οποίος διοργανώνονταν από την πόλη της Ερέτριας, ξεκινούσε την 27η ημέρα του μήνα Ανθεστηρίωνος (τον Φεβρουάριο). Συμμετείχαν τραγουδιστές (*ραψωδοί*), αυλητές (*αυλωδοί*), κιθαριστές, κιθαρωδοί και παρωδοί. Καθένας συμμετέχων λάμβανε μία δραχμή την ημέρα ως αμοιβή για διατροφή, ενώ οι νικητές των επιμέρους αγωνισμάτων επιβραβεύονταν επίσης με χρηματικά έπαθλα έως 200 δραχμές σύμφωνα με ένα σύμβολο που εντοπίζεται στην επιγραφή.

Εκτός από τους μουσικούς διαγωνισμούς, υπήρχαν η πυρρίχη, ένα είδος χορού όπλων μεταξύ των νέων ανδρών, ο οποίος μαρτυρείται επίσης για τα ιερά της Αρτέμιδος στο ακρωτήριο Αρτεμίσιο (Βόρεια Εύβοια) και στις Αλές (*Ἁλαὶ*) Ἀραφηνίδες (Αττική), αλλά και αθλητικοί αγώνες. Μια από τις κορυφαίες στιγμές θα ήταν μάλλον ο αγώνας Σταδίου (αγώνισμα δρόμου). Μια επιγραφή που βρέθηκε στο Γυμνάσιο της Ερέτριας αναφέρει ένα αγώνισμα δρόμου προς τιμήν της Αρτέμιδος και ένα δεύτερο προς τιμήν του Λεύκιου Μόμμιου, για τον οποίο ψάλλονταν επίσης ένας ύμνος. Ο Ρωμαίος στρατηγός, ο οποίος έμεινε στην ιστορία για την ολική καταστροφή της Κορίνθου το 146 π.Χ., ήταν προφανώς σεβαστός στην Ερέτρια επειδή είχε δείξει έλεος στην πόλη, σε αντίθεση με την κοντινή Χαλκίδα. Ο γυμνασιάρχης Ελπίνικος τιμήθηκε επίσης στη μετάβαση από τον 2ο στον 1ο αι. π.Χ., επειδή είχε προσφέρει, όχι μόνο εξαιρετικές υπηρεσίες στο Γυμνάσιο της Ερέτριας αλλά και το λάδι για το χρίσμα των αθλητών στους αγώνες των Αρτεμισίων. Το πού ακριβώς τελούνταν αυτοί οι αγώνες δεν είναι σαφές, αλλά πιθανότατα θα υπήρχε ένα στάδιο και μια παλαίστρα πλησίον του ιερού.

Εκτός από τους ενήλικες, οι νεανίδες μπορούσαν επίσης να συμμετάσχουν στους διαφορετικούς αγώνες σε ξεχωριστή κατηγορία. Η Άρτεμις δεν ήταν μόνον η θεά του κυνηγιού, όπως είναι ευρέως γνωστή, αλλά έπαιζε και σημαντικό ρόλο ως προστάτιδα και σύντροφος των παίδων και των εφήβων. Έχουμε ήδη δει ότι στο ιερό υπήρχαν αγάλματα παίδων, που είχαν αφιερωθεί από τους γονείς τους ή άλλα μέλη της οικογένειας. Αν και οι λόγοι των αφιερωμάτων δεν μας είναι συνήθως γνωστοί, μπορούμε να θεωρήσουμε ότι οι γονείς αιτούνταν θεϊκής αρωγής για τα παιδιά τους, για παράδειγμα σε περίπτωση ασθένειας, ή πως ευχαριστούσαν έτσι τη θεά για την προστασία που τους παρείχε. Μια ιδιαίτερη τελετουργία, η οποία μπορεί να ενταχθεί σε αυτό το πλαίσιο, λάμβανε χώρα στην κρήνη. Κατά τη διάρκεια της αποκάλυψης αυτού του συγκροτήματος περισυλλέγησαν συνολικά 178 χάλκινα νομίσματα. Ορισμένα από αυτά βρέθηκαν στα χαμηλότερα στρώματα του ορύγματος του φρεατίου. Πρόκειται κυρίως για νομίσματα της Ελληνιστικής περιόδου, που επιβεβαιώνουν ότι η πρώτη διαμόρφωση του πηγαδιού ήταν ήδη σε χρήση τον 2ο αιώνα π.Χ. Ωστόσο, τα περισσότερα νομίσματα βρέθηκαν διάσπαρτα στους αναβαθμούς, που οδηγούσαν στο όρυγμα του πηγαδιού. Το πρωϊμότερο δείγμα ανήκει στην εποχή του Ρωμαίου αυτοκράτορα Καλιγούλα (37–38 μ.Χ.), ενώ τα υπόλοιπα κόπηκαν τον 2ο και 3ο αιώνα μ.Χ. Δεδομένου ότι τα νομίσματα ήταν διασκορπισμένα δεν μπορούμε να θεωρήσουμε ότι υπήρχε ένας ενιαίος θησαυρός αλλά πιθανότερα μια τελετή κατά την οποία οι προσκυνητές, ίσως μετά από έναν τελετουργικό εξαγνισμό, έρριπταν ένα νόμισμα στο πηγάδι σε ένδειξη ευχαριστίας προς τη θεότητα που τους προστάτευε. Ένα παρόμοιο δρώμενο μας είναι γνωστό από το ιερό του θεραπευτή Αμφιάραου στον Ωρωπό όπου, σύμφωνα με τον Παυσανία (Ι, 34, 4). Οι ασθενείς, αφού θεραπεύονταν, έριχναν ένα χρυσό ή αργυρό νόμισμα στο πηγάδι παραπλεύρως του ναού.

Η παρθένος θεά Άρτεμις συνόδευε τα παιδιά και ιδιαίτερα τις κορασίδες, μέχρις ότου έλθουν σε ηλικία γάμου. Διαδραμάτιζε έτσι σημαντικό ρόλο στην εφηβεία των νέων, επέβλεπε την ανάπτυξή τους και τα εισήγαγε με ασφάλεια στον κόσμο των ενηλίκων, μέσω τελετουργικών δρώμενων, των λεγόμενων «τελετών μετάβασης». Ένα επίγραμμα στην Παλατινή Ανθολογία μας πληροφορεί για έναν σφηκωτήρα του αγοριού Χαιρισθένη, τον οποίον δώρισαν οι γονείς του στις θεές της Αμαρύνθου. Από ένα άλλο επίγραμμα ενός άγνωστου ποιητή (Anthologia Palatina 6, 280) μπορούμε να συμπεράνουμε ότι οι νεαρές γυναίκες αφιέρωναν τις κούκλες και τα άλλα παιχνίδια τους στην Άρτεμιδα λίγο πριν από το γάμο τους, σηματοδοτώντας έτσι την είσοδο τους στην ενηλικίωση. Ωστόσο, η λατρεία της Αρτέμιδος συνεχιζόταν και μετά το γάμο. Συχνά δωρίζονταν στην Αρτέμιδα αντικείμενα που σχετίζονταν με μία από τις κύριες ασχολίες των γυναικών: την παραγωγή υφασμάτων και ενδυμάτων. Έτσι, στο ιερό της Αμαρυσίας Αρτέμιδος βρέθηκαν πολυάριθμα υφαντικά βάρη, σφονδύλια, επίνητρα (προστασία των γονάτων κατά το ξάσιμο του μαλλιού), ακόμη και κομμάτια υφασμάτων.

ΠΗΓΗ:

Ελβετική Αρχαιολογική Σχολή στην Ελλάδα & Εφορεία Αρχαιοτήτων Ευβοίας  
*Το ιερό της Αμαρυσίας Αρτέμιδος στην Αμάρυνθο. Οι ανασκαφές 2017-2020*. Ερέτρια, 2023. σ.σ. 33-36.